เจย์ โรดริเกซ

เจย์ เอนริเก โรดริเกซ (เกิด 29 กรกฎาคม ค.ศ. 1989) เป็นนักฟุตบอลอาชีพชาวอังกฤษที่เล่นในตำแหน่งกองหน้าให้กับเรกซัมในอีเอฟแอลแชมเปียนชิป
โรดริเกซเริ่มต้นอาชีพกับเบิร์นลีย์สโมสรบ้านเกิดของเขา ซึ่งเขาทำประตูไป 41 ประตูจาก 128 นัดในทุกรายการนับตั้งแต่เปิดตัวในปี ค.ศ. 2007 ในปี ค.ศ. 2012 เขาย้ายไปร่วมทีมเซาแทมป์ตันด้วยค่าตัวประมาณ 7 ล้านปอนด์ ซึ่งฟอร์มการเล่นของเขาทำให้เขาได้ลงเล่นให้ทีมชาติอังกฤษเพียงนัดเดียว แต่หลังจากนั้นไม่นาน เขาก็พลาดการลงเล่นไปกว่าหนึ่งปีเนื่องจากอาการบาดเจ็บ
ชีวิตวัยเด็ก.
เจย์ เอนริเก โรดริเกซ เกิดเมื่อวันที่ 29 กรกฎาคม ค.ศ. 1989 ในเมืองเบิร์นลีย์ แลงคาเชอร์ เขามีเชื้อสายสเปนจากพ่อรวมถึงปู่และย่าของเขา กีโก พ่อของเขาเกิดที่เบิร์นลีย์มีพ่อแม่เป็นชาวสเปน และเติบโตทั้งในสเปนและอังกฤษ กีโกเป็นนักฟุตบอลนอกลีก
เจย์เป็นลูกชายคนโตจากพี่น้องสองคน เขาเข้าเรียนที่โรงเรียนประถม Heasandford และ โรงเรียนมัธยมบาร์เดนในเมือง
ระดับสโมสร.
เบิร์นลีย์.
โรดริเกซเซ็นสัญญากับเบิร์นลีย์และได้รับการผลักดันขึ้นสู่ทีมชุดใหญ่เมื่อจบฤดูกาล 2006–07 หลังจากอยู่ในทีมเยาวชนของสโมสรและผ่านการพัฒนาฝีเท้าอยู่สองปี เขาเป็นผู้เล่นเพียงคนเดียวที่สตีฟ ค็อตเตอริล ผู้จัดการทีมเบิร์นลีย์ในขณะนั้นเซ็นสัญญาจากผู้เล่นเยาวชนเจ็ดคนที่มีอยู่ ณ เวลานั้น
เขาเปิดตัวกับทีมชุดใหญ่ครั้งแรกในแชมเปียนชิปเมื่อวันที่ 29 ธันวาคม ค.ศ. 2007 โดยลงมาเป็นตัวสำรองแทนสตีเฟน จอร์แดนในช่วงท้ายเกมที่พ่ายต่อบริสตอลซิตี 0–1 ที่เทิร์ฟมัวร์ โรดริเกซจบฤดูกาล 2007–08 ด้วยการยืมตัวไปอยู่กับสโมสรสเตอร์ลิงอัลเบียนในลีกดิวิชัน 1 ของสกอตแลนด์ หลังจากเซ็นสัญญาเมื่อเดือนมกราคม ค.ศ. 2008 เขายังคงฝึกซ้อมกับทีมเบิร์นลีย์ในขณะที่รายงานตัวกับทีมสเตอร์ลิงในวันแข่งขัน เขาเปิดตัวกับสเตอร์ลิงในวันถัดมาในเกมที่พ่ายแพ้ต่อเซลติก 3–0 ในรอบที่ 4 ของสกอตติชคัพที่เซลติกพาร์ก เขาลงมาเป็นตัวสำรองในครึ่งหลังแทนเดวิด แมคเคนนา เขาได้ลงสนามเป็นตัวจริงนัดแรกในสัปดาห์ถัดมาในเกมที่พบกับลิฟวิงสตันแต่หลังจากการแข่งขัน เขาก็ต้องพลาดการลงสนามนานถึงหกสัปดาห์เนื่องจากอาการเหนื่อยล้าและขาดความฟิต ประตูแรกในอาชีพของเขาเกิดขึ้นเมื่อวันที่ 1 มีนาคม เขาลุกมาจากม้านั่งสำรองเพื่อทำประตูตีไข่แตกในนาทีสุดท้ายในเกมเยือนมอร์ตันซึ่งจบลงด้วยความพ่ายแพ้ 2–1 เขาอยู่กับสเตอร์ลิงจนจบฤดูกาลและยังยิงประตูได้ในเกมกับลิฟวิงสตันและเซนต์จอห์นสโตนแต่ประตูเหล่านี้ไม่เพียงพอที่จะช่วยสเตอร์ลิงไว้ได้และพวกเขาก็ตกชั้นหลังจากจบอันดับสุดท้ายของตาราง
โรดริเกซได้ลงเล่นนัดแรกในฤดูกาล 2008–09 เมื่อวันที่ 23 กันยายน ค.ศ. 2008 เขายิงประตูแรกให้กับเบิร์นลีย์ในลีกคัพรอบสามที่กับฟูลัมโดยลงมาเป็นตัวสำรองในช่วงท้ายเกมและยิงประตูชัยในนาทีที่ 88 เขาเริ่มลงเล่นในทีมชุดใหญ่สม่ำเสมอโดยเป็นตัวสำรองและตามด้วยประตูในช่วงต่อเวลาพิเศษในเอฟเอคัพที่พบกับควีนส์พาร์กเรนเจอส์และยิงประตูสุดดราม่าใส่ทอตนัมฮอตสเปอร์ในรอบรองชนะเลิศลีกคัพ ทำให้เสมอกันด้วยประตูรวม 4–4 ในช่วงท้ายเกม แต่จบลงด้วยสกอร์รวม 6–4 โดยสเปอร์ได้ประตูในช่วงต่อเวลาพิเศษจากเจอร์เมน เดโฟและโรมัน ปัฟลูย์เชนโค ประตูแรกในลีกของเขากับเบิร์นลีย์เกิดขึ้นเมื่อวันที่ 11 มีนาคม ค.ศ. 2009 ในชัยชนะ 4–2 เหนือคริสตัลพาเลซที่เทิร์ฟมัวร์ หลังจากนั้นอีกสามวัน เขาก็ทำประตูสุดสวยในเกมเหย้าที่เอาชนะนอตทิงแฮมฟอเรสต์ 5–0 ซึ่งต่อมา เขาก็ได้รับรางวัลประตูยอดเยี่ยมประจำฤดูกาลของเบิร์นลีย์ เขาลงเล่นตัวจริงนัดแรกให้กับเบิร์นลีย์ในอีกหนึ่งเดือนต่อมาเมื่อวันที่ 11 เมษายน ค.ศ. 2009 ในนัดที่พบกับควีนส์พาร์กเรนเจอส์และจบลงด้วยชัยชนะ 1–0 โรดริเกซยังมีส่วนร่วมในการลุ้นเพลย์ออฟของเบิร์นลีย์ซึ่งทำให้พวกเขาได้เลื่อนชั้นสู่พรีเมียร์ลีกหลังจากชัยชนะเหนือเรดิงและชัยชนะ 1–0 ในรอบชิงชนะเลิศเพลย์ออฟแชมเปียนชิปเหนือเชฟฟีลด์ยูไนเต็ดที่สนามเวมบลีย์ เขาได้ลงเล่นนัดนี้ในฐานะตัวสำรองแทนที่สตีเวน ทอมป์สัน
หลังจากที่สโมสรเลื่อนชั้นสู่พรีเมียร์ลีกในปี ค.ศ. 2009 โรดริเกซได้รับบาดเจ็บที่ข้อเท้าขณะเล่นให้กับทีมสำรอง ในวันที่ 1 กุมภาพันธ์ ค.ศ. 2010 เขาถูกยืมตัวไปเล่นให้กับบาร์นสลีย์เป็นเวลา 1 เดือน เขาทำประตูได้ในเกมเปิดตัวให้กับบาร์นสลีย์ที่พบกับเพรสตันนอร์ทเอนด์
โรดริเกซประสบความสำเร็จในฤดูกาล 2010–11 โดยเป็นผู้ทำประตูสูงสุดของเบิร์นลีย์ด้วยจำนวน 14 ประตูในลีกและ 15 ประตูในทุกรายการ เมื่อจบฤดูกาล เขาคว้ารางวัลนักเตะยอดเยี่ยมแห่งปีของเบิร์นลีย์
เมื่อวันที่ 9 สิงหาคม ค.ศ. 2011 โรดริเกซยิง 4 ประตูในลีกคัพรอบแรกที่พบกับเบอร์ตันอัลเบียนสองประตูแรกของเขามาจากจุดโทษในช่วงเวลาปกติ ส่วนอีกสองประตูมาในช่วงต่อเวลาพิเศษ ทำให้สกอร์เป็น 6–3 ประตูแรกและประตูที่สองในลีกของเขาในฤดูกาลนี้มาจากชัยชนะ 5–1 เหนือนอตทิงแฮมฟอเรสต์ โดยเป็นประตูแรกและประตูที่สองของเกม เมื่อวันที่ 26 พฤศจิกายน ค.ศ. 2011 เขายิงประตูชัยในนาทีที่ 93 ในเกมเยือนฮัลล์ซิตีที่ชนะไป 3–2 เขายิงประตูได้อีกครั้งในอีกสามวันต่อมาในการแข่งขันนัดถัดมาที่ชนะอิปสวิชทาวน์ 4–0 ในบ้าน ประตูแรกของเขาในปี ค.ศ. 2012 เกิดขึ้นเมื่อวันที่ 7 มกราคม ในเอฟเอคัพรอบสามที่ออกไปเยือนนอริชซิตี เขายิงประตูแรกในลีกของปี 2012 ได้ในนัดถัดมาในเกมเยือนที่ชนะมิดเดิลส์เบรอ 2–0 ในวันที่ 31 มกราคม เขายิงได้สองประตูช่วยให้เบิร์นลีย์เอาชนะนอตทิงแฮมฟอเรสต์ 2–0 เขายิงประตูได้อีกในนัดถัดมาที่เสมอกับ ปีเตอร์โบโรยูไนเต็ด 1–1 ในบ้าน คราวนี้เขาช่วยให้เบิร์นลีย์เก็บคะแนนได้สำเร็จเมื่อเขาทำประตูอันยอดเยี่ยมด้วยการเลี้ยงบอลจากใกล้วงกลมกลางสนามก่อนจะยิงประตูได้ นี่คือประตูที่ 17 ของเขาในฤดูกาลนี้ในทุกรายการ โรดริเกซจบฤดูกาลในฐานะผู้ทำประตูสูงสุดของเบิร์นลีย์ด้วยจำนวน 21 ประตูในทุกรายการซึ่งช่วยให้เขาอยู่ในทีมยอดเยี่ยมแห่งปีของพีเอฟเอของแชมเปียนชิป
เซาแทมป์ตัน.
ในช่วงซัมเมอร์ปี ค.ศ. 2012 โรดริเกซได้รับความสนใจจากสโมสรต่าง ๆ ในพรีเมียร์ลีกเป็นจำนวนมาก และในวันที่ 23 พฤษภาคม ก็มีรายงานว่าคู่แข่งร่วมลีกแชมเปียนชิปอย่างคาร์ดิฟฟ์ซิตีได้ยื่นข้อเสนอสำหรับซื้อตัวโรดริเกซ เมื่อวันที่ 28 พฤษภาคม มีรายงานว่าเบิร์นลีย์ได้ยอมรับ "ข้อเสนอที่สำคัญ" จากเซาแทมป์ตัน ทีมน้องใหม่ของพรีเมียร์ลีก ในวันที่ 10 มิถุนายน โรดริเกซได้เซ็นสัญญากับเซาแทมป์ตันด้วยสัญญา 4 ปี ซึ่งมีรายงานว่าค่าตัวอยู่ที่ประมาณ 7 ล้านปอนด์
โรดริเกซลงเล่นพรีเมียร์ลีกนัดแรกของเขากับต้นสังกัดใหม่ในวันเปิดฤดูกาล 2012–13 โดยลงสนามเป็นตัวจริงในเกมพบกับแมนเชสเตอร์ซิตี ก่อนถูกเปลี่ยนตัวออกโดยริกกี แลมเบิร์ตลงมาเล่นแทนในนาทีที่ 55
เรกซัม.
เมื่อวันที่ 31 มกราคม ค.ศ. 2025 โรดริเกซได้เซ็นสัญญากับสโมสรเรกซัมในอีเอฟแอลลีกวันด้วยสัญญา 18 เดือน